Charlotte Fischer (RV), 2007-04-24:
Det synes jeg ærlig talt er en falliterklæring ud over det sædvanlige, og folk, der sidder og hører med, må da korse sig.
Altså, vælger de ikke politikere ind for at prøve at kigge tingene efter i sømmene?
Og hvis vi synes noget er uintelligent, så forventer de velsagtens, at vi også mobiliserer bare en anelse handlekraft og prøver at gøre noget ved tingene.
Nu har ministeren så nedsat et udvalg på voksentandplejeområdet, og man vil lave en isoleret omlægning på voksentandplejen, hvor man vil tilgodese de patienter med størst udgifter.
Hvordan kan ministeren lave en omrokering, der kommer patienter med aggressiv paradentose til gavn, uden at resten af befolkningen kommer til at betale mere i egenbetaling, hvor de i forvejen betaler en tårnhøj egenbetaling?
Vi har lavet danmarkshistoriens største sundhedsreform, forvandlet hele den måde, vi har indrettet det danske sygehusvæsen på, lavet nye bevillingssystemer, der sikrer, at ressourcerne følger patienten rundt, givet et sæt patientrettigheder, der for 6 år siden stod som noget, der var så stærk en ideologisk blokade imod, at de alene skulle forbeholdes de mennesker, der virkelig havde tegnedrengen i orden.
Vi har masser af handlemod.
Det er også derfor, at dansk sundhedsvæsen på alle fronter i dag er i en bedre dagsform, end det var, da vi overtog det.
Betyder det så, at vi skal handle i forhold til alle de punkter, hvor man kan sige, at vi summer fortidige historiske beslutninger op på en måde, som, hvis vi havde taget det hele i et fremadrettet perspektiv, måske ville se anderledes ud?
For det, jeg står her og går i rette med, er jo forsøget på at parkere sine politiske holdninger i et ekspertudvalg.
Det, der gemmer sig bag det her, er et ønske om at indføre brugerbetaling for lægebesøg og brugerbetaling for sygehusindlæggelser.
Det er jo det, det handler om, for hvis man ikke har den politiske vilje, giver det her ikke nogen mening, og så skal man da sige det ærligt.
Så må vi da få testet, om der er et flertal i Folketinget, der synes, at det skal koste penge at gå til læge eller blive indlagt på sygehus.
Regeringen er ikke en del af det flertal.
Jeg er på mange måder ikke overrasket.
Ministeren lægger sig jo i en lang og sej tradition for politikere, der savner mod på det her område, for man kan åbenbart godt gå rundt som minister og sige ting åbent, uden at man synes, man skal gøre noget ved det efterfølgende; og ministeren har endda gjort det meget åbent, for det sagde han den 17. november sidste år, nemlig at vi har et brugerbetalingssystem i Danmark, som er uintelligent, det er dårligt.
Det eksempel, ministeren brugte i november, var jo, hvor ulogisk det er, at man kan få tilskud til et høreapparat, men man kan ikke få tilskud til briller.
Det giver jo ikke nogen mening.
Det tror jeg alle er enige i.
Jeg begriber ikke, hvordan man som minister kan gå ud at sige, at vi står med et uintelligent brugerbetalingssystem i Danmark, og at man så lever videre med det.
Det er jo realiteten, at man affinder sig med, at danskerne skal leve med et uintelligent system, og det må de så bare fortsætte med, fordi der ikke er nogen politikere, der tør blot bede nogle eksperter om at sætte sig ned og kigge på det.
Derfor bør det jo være sådan, at hvis man vil bede nogle eksperter om at se på det her, må det jo basere sig på, at der forudgående er en politisk vilje til at agere på de meldinger, der eventuelt måtte komme tilbage.
Den vilje kan jeg ikke få øje på.
Det har jo noget at gøre med, hvornår teknologispringene har været der, hvornår f.eks. briller er opfundet i forhold til høreapparater.
Der er en lang række, kan man sige, historisk betingede beslutninger, der ligger til grund for, at vi indretter os på den måde, vi gør.
Skal vi så indrette os om?
Ja, det skal vi.
Det gør vi hver dag.
Hver dag justerer vi på indretningen af vores sundhedsvæsen.
Vi har noget, som vi prioriterer, og det er at få skabt mere kvalitet i sundhedssektoren, og det er at få mere kvantitet ind i sundhedssektoren, få flere behandlet, få ventelisterne ned.
Har vi så brug for en stor debat om det her tema?
Nej, det har vi ikke, fordi den baserer sig på det rene kviksand.
Forudsætningen for at tage en debat om at reducere brugerbetaling på visse givne områder er jo, at der samtidig er en politisk parathed til at hæve den på andre.
Den parathed er der ikke, og derfor er det her waste of time.